জানাজার আগে শহীদের লাশ বাড়িতে আনা হলে আমি তার মুখের কাপড় সরিয়ে একটিবার দেখে নিই। তার মুখদর্শনে আমার মনে হচ্ছিল শহীদ মাসুদতো ঘুমিয়ে আছেন। এইতো এখনি বুঝি ঘুম ভাঙবে। মনে পড়ে গেল আল্লাহ তায়ালার ঘোষণা, ‘আল্লাহর রাস্তায় যারা প্রাণ দেয় তাদেরকে তোমরা মৃত বলো না বরং তারা জীবিত।’ সত্যিই শহীদ মাসুদ যেন আমার চোখে জীবন্ত রূপেই ধরা দিলেন। প্রাথমিক কাজ সমাধা করে শহীদের কফিন জানাজার জন্য উপস্থিত করা হলে এমতাবস্থায় এই জানাজা-পূর্ব সমাবেশে বক্তব্য প্রদান করলেন সাবেক কেন্দ্রীয় সভাপতি সিলেট মহানগরী জামায়াতের আমীর অ্যাডভোকেট এহসানুল মাহবুব জুবায়ের, সাবেক সংসদ সদস্য মাওলানা ফরিদ উদ্দীন, শহীদের গর্বিত পিতাসহ আরও অনেকে। অতঃপর শহীদের দাফনের ব্যবস্থা করা হলো। অন্তিম শয্যায় শায়িত হলেন শহীদ মাসুদ বিন হাবিব।